
REBOLUSYONARYO NGA UBAY SA 
REPORMA SA DUTA* 


PAUNA NGA PAHAYAG 


Kinahanglan mahibaluan sang manugbasa nga madugay na kita 
nga naghimo sang mga praktikal nga pag-ayos sa Seksyon 1 bahin 
sa arkila sa duta kag sa Seksyon 3 (k) bahin sa interes sa pautang 
nga yara sa Tsapter III nga aton Rebolusyonaryo nga Ubay sa 
Reporma sa Duta. 


Sa subong nga kampanya para panuboon ang arkila sa duta bilang 
una nga tikang ginatinguhaan naton nga panubo-on sa singkwenta 
porsyento (50%) ang arkila sa duta nga nagaluntad sa mga lugar 
nga ginahulagan naton. Ang tikang nga ini pwede nga himuon sa 
partihanay ukon sa buhisanay. 


Kon sa partihanay, dapat nyutralisahon ang mga salaligan ukon 
silotan sang mabug-at kon nagapakatig-a kontra sa pagsulundan 
nga panubo-on ang arkila sa duta, para indi mahibaluan sang 
agalon may duta ang matuod nga ani kag sa amo sini mahimo nga 
panubo-on ang arkila. Kon sa buhisanay naman, pwede pasulit- 
sulit nga ihambal sa agalon may duta nga indi maayo ang ani 
tubtob nga magpasugot siya nga panubo-on sa singkwenta 
porsyento (5096) ang arkila sa duta (buhis) kag panason ukon 
aregluhon ang utang nga nangin resulta sang una nga indi maayo 
nga ani (matuod man ukon balibad lang). Kon ano gid man, pwede 
nga silotan sang mabug-at ang agalon may duta nga nagapamatok 
sa aton pagsulundan nga panubo-on ang arkila sa duta kag siya na 
mismo ang magadumala sa pagpa-ani. 


Kon gulpi-gulpi kag isa ka bahin lang nga panubuon ang arkila sa 
duta tubtob napulo ka porsyento (10%) sang ani, pwede nga 
mabulgar ang aton kampanya nga wala sa panahon kag maganyat 
nga mamintas ang kaaway kag mga agalon may duta, butang nga 
indi pa masarangan nga atubangon sang rebolusyonaryo nga 


pwersa sa mga sonang gerilya. 


“Ini ang bag-o nga nalubad nga Revolutionary Guide for Land 
Reform. Gingamit sa paglubad ang teksto nga Ingles nga ginbalhag 
sang Solidarity Publishing House sadtong 1979. 


Sa kampanya naman para dulaon ang usura, ang una nga tikang 
amo ang ipanubo sa singkwenta porsyento (50%) ang pang-usura 
nga interes sa mga lugar nga ginahulagan naton. Kon panubuon pa 
naton ang interes bangud pagpang-usura man gihapon ini (lapaw 
sa dose porsyento (12%) sa sulod sang isa ka tuig bisan may 
kolateral nga ani), dapat permi naton italana ang interes sa 
porsyento nga magpasugot pa nga magpahulam ang mga 
nagapautang kag makapulos man ang mga nagapangutang. 


Tuman ka nubo ang interes nga anum ka porsyento, ilabi na subong 
nga indi mapunggan ang implasyon. Taguon lang sang 
nagapautang ang kapital nila kag sekreto sila nga kadtuan sang 
mga gusto mag-utang nga magpresentar mismo nga magbayad 
sang pang-usura nga interes. Dapat mapabakod naton ang mga 
reyalistiko nga patakaran nga mahapos naton mapatuman kag 
mahapos nga masunod sang masa, ilabi na sa mga sonang gerilya. 


Kinaandan nga ginakabig nga ang Tsapter IX (angot sa mga buhis 
sa agrikultura) pleksible nga ubay pa lang imbes nga pagsulundan 
nga hugot nga sundon. Ang pagsukot sang buhis ang pwede lang 
ibase sa lebel sang pag-uswag sang aton gahum pangpulitika kag sa 
kadalag-an sang aton kampanya sa reporma sa duta. 


Kinahanglan man nga mahibaluan sang manugbasa nga bilang 
resulta sang ikatatlo nga plenum sang una nga Komite Sentral, 
pareho sa makita sa “Hinali naton nga mga Katungdanan” wala na 
naton ginagamit ang termino nga “komiteng pang-organisa sa 
baryo”. Kon amo, pwede maghimo sang gamay nga pagbag-o sa 
mga artikulo 1,2,3,4,6 kag 8 saTsapter II sang aton Ubay sa 
Pagtukod sang Demokratiko nga Gobyerno sang Pumuluyo. 


Amado Guerrero 

Tsirman 

Komite Sentral 

Partido Komunista sang Pilipinas 
Ika 20 sang Abril 1977 


REBOLUSYONARYO NGA UBAY SA REPORMA SA 
DUTA 


TSAPTER I 


ANG NAGAPANGUNA NGA KAUNDAN SANG 
DEMOKRATIKONG REBOLUSYON SANG BANWA 


Seksyon 1. Ang nagapanguna nga kaundan sang 
demokratikong rebolusyon sang banwa amo ang malab-ot 
ang handom sang mga mangunguma nga makaangkon sang 
duta kag ang pagdula sang iban pa nga porma sang 
pagpanghimulos nga pyudal kag mala-pyudal. 


Seksyon 2. Kon amo, prinsipal nga katungdanan sang 
demokratikong gobyerno sang pumuluyo nga makab-ot ang 
handum nga ini paagi sa pagpatuman sang kumprehesibo 
nga programa sa reporma sa duta. Ang esensyal nga 
katuyoan sang programa nga ini amo ang ipanagtag sang 
libre ang duta sa mga imol nga mangunguma, manubo nga 
nahanunga nga mangunguma kag ibunga ang kooperasyon sa 
produksyon sa kubay sang masang mangunguma. 


TSAPTER II 
ANG PROGRAMA PARA SA REPORMA SA DUTA 


Seksyon 1. Ang programa nga ini para sa reporma sa duta 
ang may minimum nga katuyoan nga panubuon sang husto 
ang arkila sa duta kag dulaon ang usura, kag may maksimum 
nga katuyoan naman nga ipanagtag sang libre ang duta sa 
mga nagabungkal nga wala sang duta ukon wala sang 
bastante nga duta. Dugang pa, permanente nga katuyoan 
sang programa nga ini nga mapaayo ang kundisyon sa 
pagtrabaho kag pangabuhi sang mga mamumugon sa uma sa 
mga asyenda nga ginapadalagan sa basehan nga kapitalista. 


Seksyon 2. Ipanagtag sang libre ang duta kon nagakaigo na 
ang kusog sang Partido Komunista sang Pilipinas, Bagong 
Hukbong Bayan, demokratikong gobyerno sang pumuluyo, 
mga asosasyon sang mangunguma kag iban pa nga 
organisasyon masa, milisya kag mga lokal nga gerilya sa 
lugar nga ginapatuman ang reporma sa duta. 


Seksyon 3. Ang Komite Sentral sang Partido ukon ang 
pangrehiyon nga komite sang Partido ang may otoridad nga 
magdesisyon kon posible na nga ipanagtag nga libre ang duta 
sa lugar nga ginapatuman ang reporma sa duta. 


TSAPTER III" 


PAGPANUBO SA ARKILA SA DUTA KAG PAGDULA SA 
USURA 


Seksyon 1. Sa mga kadutaan nga nagaluntad ang relasyon 
pyudal, panubo-on ang arkila sa duta tubtob napulo ka 
porsyento (10%) sa kada neto sang ani ukon mas manubo pa. 
“Pwede kwarta ukon produkto ang ibayad nga arkila sa duta. 


Seksyon 2. Para makuha ang neto sang ani, ibuhin sa 
kabilogan nga ani ang tanan nga gingasto sang agsador sa 
pagpanguma. Yara sa kategorya sang gastos sa pagpanguma 
ang mga gingasto sa pag-arado, pagsuyod, pag-arkila ukon 
pagmintina kag depresasyon (ukon pagnubo sang balor) sang 
mga kasapatan kag kagamitan panguma, patubig, 
pagpabinhi, binhi, pagtanom, panghilamon, abono, 
pestisidyo, pag-ani, paghakot, paglinas kag pagpagaling. 
Kwentahon ang gasto base sa mga istandard nga presyo nga 
gintalana sang mga asosasyon sang mangunguma kag base 
man sa subong nga mga presyo. 


Seksyon 3. Ang usura lubos nga dulaon sa apat ka pamaagi : 


a. buyokon nga magtipig sang kwarta ang masa nga 
mangunguma, 


b. Pahulagon ang asosasyon sang mangunguma bilang 
kooperatiba para mapadaku ang matipig kag iban pa 
nga ginakita, 


c. Limitahan ang interes sa simple nga interes nga anum 
ka porsyento kada tuig kag kwentahon base sa prinsipal 
sang subong nga mga utang”, kag 


d. Panason ang tanan nga indi makatarungan nga 
pautang kag liwat kwentahon ang mga gin-utang sa 
sulod sang nagligad nga lima ka tuig, sa simple nga 
interes nga anum ka porsyento kada tuig”, sa 
kundisyon nga nagapasugot ang pangkabilogan nga 
pulong sang asosasyon sang mangunguma. 


“Tan-awa sa Pauna nga Pahayag 


Seksyon 4. Ang ano man nga mga gasto sa pagpanguma, 
ilabina ang binhi, nga pwede nga sabton sang agalon may 
duta ang bayaran nga wala sang ganansya ukon interes, kag 
ibuhin sa kabilogan nga ani. Usisa-on sang asosasyon sang 
mangunguma ang kada kasugtanan sa pautang nga ginsudlan 
sang agalon may duta kag sang agsador kag indi 
pahanugutan ang sin-o man nga agalon may duta nga 
obligahon ang agsador nga mangutang sa iya ukon sa sin-o 
man nga kilala nga usurero, ilabi na kon ang ginasukot nga 

interes sobra sa simple nga interes nga anum ka porsyento 
kada tuig. 


Seksyon 5. Panubuon ang arkila sa sapat kag kagamitan 
panguma nga mga ginapanag-iyahan sang agalon may duta 
sandig sa desisyon sang asosasyon sang mangunguma 
pagkatapos sang maid-id nga kunsiderasyon. Buyokon ang 
manggaranon nga mangunguma kag mataas nga nahanunga 
nga mangunguma nga panubo-on man ang pagpa-arkila sang 
ila mga sapat kag kagamitan panguma. 


Seksyon 6. Ang sin-o man nga agalon may duta, 
administrador ukon salaligan ang indi pahanugotan nga 
magpangayo sang ano man nga klase sang tributo sa pamilya 
sang mga agsador, sa porma man sang pagpatrabaho, 
pagpaulipon, kwarta ukon ano man nga produkto halin sa 
nagapanguna ukon dugang nga palangitan-an sang mga 
agsador. 


Seksyon 7. Ang mga manggaranon nga mangunguma kag 
mataas nga nahanunga nga mangunguma kumbinsihon nga 
ipasaka ang sweldo sang gina-arkilahan nila nga mga 
mamumugon sa uma ukon panubo-on ang arkila nga 
ginabayad sa ila sang mga agsador”” base sa mga istandard 
nga ginatalana sang asosasyon sang mangunguma. Ang mga 
istandard nga ini ang indi mangin kabangdanan sang 
pagkadula sang ila pusisyon bilang manggaranon nga 
mangunguma kag mataas nga nahanunga nga mangunguma. 


“Tan-awa ang Pauna nga Pahayag 


** Lakip sa mga ini ang mga agsador sang manggaranon nga 
mangunguma kag mataas nga nahanunga nga mangunguma 
sa kaugalingon nila nga duta kag sa duta nga ila gina- 
arkilahan sa mga agalon may duta. 


Seksyon 8. Kon may mga kalamidad pareho sang baha, 
pagkaging sang duta, peste, sunog, aksyon sang kaaway ukon 
ano man nga parehas sang mga ini kag ang halit indi 
magnubo sa biente porsyento (2090) sang ani, ang agsador 
indi magbayad sang ano man nga arkila sa duta sa agalon 
may duta. Kon indi magnubo sa singkwenta porsyento (5096) 
ang halit sa ani, ang agsador indi magbayad sang ano man 
nga arkila sa duta para sa subong nga ani kag pati sa dason 
nga ani. Ang bayad sa nangin utang bangud sa kahalitan sa 
ani ang makatarunganon nga desisyunan sang asosasyon 
sang mangunguma base sa kongkreto nga kahimtangan. 
Pwede nga panason sang asosasyon sang mangunguma ang 
mga utang tubtob sa kantidad nga katumbas sang kadakuon 
sang halit, ilabina kon ang nagpautang mga agalon may duta 
kag iban pa nga pribado nga naga pautang. 


Seksyon 9. Kon sa ano man nga rason nga buhian sang 
agsador ang kinamatarung niya nga bungkalon ang duta, 
responsibilidad sang asosasyon sang mangunguma nga 
desisyonan kon kay sin-o dapat makadto ang pwesto. Ang 
kinamatarung sa pwesto ihatag sa malapit nga paryente sang 
daan nga agsador ukon sa sin-o man nga mamumugon sa 
uma ukon imol nga mangunguma. 


Seksyon 10. Ang simple nga pamaagi nga wala ginapahibalo 
sa agalon may duta ang matuod nga ani pwede nga gamiton 
para panubuon sang husto ang arkila sa duta sa mga lugar 
nga indi pa lapnagon nga ginapatuman ang minimum nga 
katuyoan sang programa para sa reporma sa duta. Sa sini nga 
kaso, ang katunga sang arkila sa duta nga wala ginhatag sa 
agalon may duta, ihatag sa demokratikong gobyerno sang 
pumuluyo paagi sa mga asosasyon sang mangunguma ukon 
sang Bagong Hukbong Bayan kag ang nabilin ang magakadto 
sa mga agsador. 


Seksyon 11. Kon malapit na nga kumpiskahon kag libre nga 
ipanagtag ang mga propyedad sang agalon may duta, 
dululungan nga untatan sang mga agsador ang paghatag sang 
arkila sa duta sa mga agalon mayduta. Ang katunga sa arkila 
sang duta nga wala ginhatag sa agalon may duta ang 
otomatiko nga ihatag sa demokratikong gobyerno sang 
pumuluyo paagi sa mga asosasyon sang mangunguma ukon 
sang Bagong Hukbong Bayan kag ang nabilin ang magakadto 
sa mga agsador. Ang ini nga tunga-ay ang magapabilin 
tubtob mapatuman sa baryo ang libre nga pagpanagtag sang 
duta. 


Seksyon 12. Magahiwat sang mga pulong masa bahin sa 
reporma sa duta ang asosasyon sang mangunguma kag mga 
komite sini, kag padayon nila nga tun-an kag diskusyonan 
kag sa ulihi maghilisugot kon paano ipanagtag ang kadutaan 
nga kumpiskahon sa mga agalon may duta. Paagi sa sini nga 
mga aktibidad, mapadasig ang nagaluntad kag palaabuton 
nga hilikuton sang komite para sa reporma sa duta. 


Seksyon 13. Silotan sandig sa kabug-aton sang krimen ang 
sin-o man nga agalon may duta nga nagagamit sang kapintas 
ukon ano pa nga kontra-rebolusyonaryo nga aksyon para 
kontrahon kag isabotahe ang kampanya sa pagpanubo sang 
arkila sa duta kag dulaon ang usura, Subong man, 
kumpiskahon ang iya duta kag panason ang iya mga 
ginpautang nga wala sang ano man nga ibayad sa iya. Bisan 
man, ang iban nga katapo sang iya pamilya hatagan sang 
kahigayonan nga mag-angkon sang palangabuhian, lakip na 
ang pagbungkal sa duta, sa kundisyon nga magsunod sila sa 
mga layi sang demokratikong gobyerno sang pumuluyo. 


TSAPTER IV 
LIBRE NGA PAGPANAGTAG SANG DUTA 


Seksyon 1. Kumpiskahon ang kadutaan sang mga agalon 
mayduta kag ipanagtag sang libre sa mga pamilya sang mga 
imol nga mangunguma kag manubo nga nahanunga nga 
mangunguma, nga may prayoridad sa pagpanag-iya sang 
duta nga ginabungkal nila, pero kinahanglan man nga mag- 
uyon sila sa pila ka pag-ayos nga dapat himuon para 
maseguro nga may bastante nga duta ang kada pamilya kag 
para matib-ong ang kaayuhan sang tanan. 


Seksyon 2. Ipanagtag ang duta base sa prinsipyo sang pag- 
alalangay sang propyedad nga duta kag pagbulig sa mga imol 
nga mangunguma kag manubo nga mnahanunga nga 
mangunguma nga mangin nahanunga sa nahanunga nga 
mangunguma. Hatagan sang bastante nga kunsiderasyon ang 
mga masunod : 


a. ang kabilogan nga kadakuon sang duta nga pwede 
ipanagtag sa lugar, 


b. ang kadakuon kag kusog pangabudlay sang kada 
pamilya ukon kada bubong (panimalay) nga 
magbaton sang duta, kag 


k. ang kalidad, lokasyon kag takus sang duta. 


Seksyon 3. Ang mga salaguron(dependent) sang mga 
rebolusyonaryo nga martir, kadre kag pulang hangaway ang 
may prayoridad nga partehan sang duta nga ipanagtag sang 
libre. Kon wala sila sang bastante nga kusog pangabudlay, 
sigurohon sang demokratiko nga gobyerno sang pumuluyo 
nga ihatag sa ila sang lokal nga asosasyon sang mangunguma 
ang tanan nga bulig nga kinahanglanon para mabungkal ang 
ila duta. 


Seksyon 4. Ang mga mnahanunga sa nahanunga nga 
mangunguma ang pagapartehan sang duta nga ipanagtag 
sang libre para mapataas man ang lebel sang ila pangabuhi, sa 
kundisyon nga indi sila mangin mataas nga nahanunga nga 
mangunguma ukon manggaranon nga mangunguma bangud 
sa nakuha nila nga parte. 


Seksyon 5. Pagapartehan sang duta nga ipanagtag sang libre 
ang mga mamumugon, tagahimo sang handikrap, 
manuglibod kag iban pa nga imol nga indi mangunguma nga 
handa magbungkal sang duta. Kon padayon sila nga 
magpangabuhi luwas sa pagbungkal sang duta, maghimo 
sang nagakaigo nga pag-areglo sa ila parte sa duta. 


Seksyon 6. Ang mga sapat nga pang-obra, kagamitan sa 
panguma kag iban pa nga propyedad nga ginkumpiska sa 
mga agalon mayduta ipanagtag sang libre sandig sa pag- 
alalangay sang propyedad ukon indi gani dumalahan sang 
asosasyon sang mangunguma para mapuslan sang tanan. 


Seksyon 7. Ang mga prutasan, pangisdaan kag iban pa nga 
ginapanag-iyahan sang agalon mayduta nga mabuhinan ang 
pagka-produktibo kon tunga-on ang ipadumala sa mga 
kooperatiba ukon sa demokratiko nga gobyerno sang 
pumuluyo para mapuslan sang tanan. Ang mga balay, bilding 
kag iban pa nga istruktura nga ginkumpiska gamiton sang 
demokratiko nga gobyerno sang pumuluyo sa kaangot nga 
pamaagi. 


Seksyon 8. Depende sa kongkreto nga kundisyon, isa tubtob 
napulo ka porsyento ( 1 - 10%) sang duta nga ginkumpiska sa 
mga agalon mayduta ang italana para gamiton sang publiko, 
para himuon nga lote nga pangproduksyon sang Bagong 
Hukbong Bayan, mga asosasyon sang mangunguma kag iban 
pa nga mga organisasyon masa para himuon nga ulumhan 
nga pang-eksperimento kag para man magserbi nga reserba 
sa pag-ayos nga paga-himuon sa palaabuton kaangot sa duta 
nga ipanagtag. 


Seksyon 9. Indi pagkumpiskahon ang sobra nga duta kag 
iban pa nga kagamitan sa produksyon nga ginapanag-iyahan 
sang mga manggaranon nga mangunguma kag mataas nga 
nahanunga nga mangunguma. Bisan man, buyokon sila nga 
ipasaka pa ang sweldo sang mga mamumugon sa uma nga 
gina-arkilahan nila, ukon panubuon ang arkila nga ginabayad 
sa ila sang mga agsador base sa mga istandard nga gintalana 
sang asosasyon sang mangunguma. Kabigon nga ginapanag- 
iyahan sang agalon mayduta kag kumpiskahon ang iya duta 
nga  gina-arkilahan sang mga  manggaranon nga 
mangunguma kag mataas nga nahanunga nga mangunguma. 
Sa libre nga pagpanagtag sang duta, magabaton sang 
nagakaigo nga parte ang mga manggaranon nga 
mangunguma kag mataas nga nahanunga nga mangunguma. 


Seksyon 10. Ang duta sang mga rebolusyonaryo nga martir, 
kadre, Pulang hangaway, manunudlo, propesyunal kag 
mamumugon - nga indi maglapaw sa gintalana nga takus 
sang duta nga pwede nga panag-iyahan sang mga 
manggaranon nga mangunguma - indi pagkabigon nga 
ginapanag-iyahan sang agalon mayduta kag indi paga- 
kumpiskahon, sa kundisyon nga ang duta ang bungkalon 
sang mga paryente sang tag-iya, kag sa kundisyon man nga 
mag-uyon ang masa sa lokalidad. 


Seksyon 11. Ang mga balay, empresa pang-industriya kag 
pangkomersyo, talyer sang mga artesano, eskwelahan, 
simbahan, plasa, halampangan pampubliko, kag iban pa nga 


pareho sini pahanugutan nga magpabilin sa duta nga bastante 
ang kadakuon para sa panginahanglanon. Antes pa man 
ipanagtag sang libre ang duta, seguraduhon nga ang lote nga 
ginapatindugan sang balay sang mga agsador ang mangin ila 
nga wala sang ano man nga ibayad sa agalon mayduta. 


Seksyon 12. Indi pagsilotan ukon pakahuy-an ang mga 
nasanagan nga agalon mayduta nga nagasuporta sa 
demokratikong gobyerno sang pumuluyo kag nagapasugot sa 
programa para sa reporma sa duta kag pasugtan ang kada isa 
sa ila nga magpanag-iya sang kaugalingon nga balay, 
personal nga pasilidad kag negosyo sa industriya ukon 
komersyo ukon gamay nga duta nga halos ang kadakuon 
sang duta nga ginapanag-iyahan sang isa ka manggaranon 
nga mangunguma, sa kundisyon nga sila mismo ang 
magbungkal sang duta. 


Seksyon 13. Ang mga agalon mayduta nga wala naghimo 
sang malala nga krimen kontra sa pumuluyo ang 
pagapartehan sang duta nga ang kadakuon kag kalidad ang 
pareho sang duta nga ginhatag sa mga imol nga 
mangunguma kag  manubo nga  nahanunga nga 
mangunguma, sa kundisyon nga handa sila nga magbungkal 
sang duta kag magbag-o sang panan-awan paagi sa 
kaugalingon nila nga pangabudlay. 


Seksyon 14. Ang mga tawo nga maayo ang tindog nga 
naghalin sa kaugalingon nila nga baryo sa kon ano man nga 
rason hatagan sang duta nga mabungkal pagbalik nila kon 
maghambal nga handa sila nga magbungkal sang duta. 


Seksyon 15. Ang nag-alsa ukon nalagyo nga soldado kag 
upisyal sang kaaway ang patawaron sa mga aksyon nga ila 
ginhimo bilang pagsunod sa mando sang ila mga superyor 
kag sa sina, pasugtan nga makapolus sa reporma sa duta. 


Seksyon 16. Pagasilotan base sa kabug-aton sang krimen ang 
sin-o man nga agalon mayduta nga naggamit sang kapintas 
ukon ano man nga kontra- rebolusyonaryo nga aksyon para 
sabotahion ukon kontrahon ang kampanya nga ipanagtag 
sang libre ang duta. Bisan man, ang iban nga katapo sang iya 
pamilya ang hatagan sang kahigayonan nga maka-angkon 
sang palangabuhian, lakip ang kinamatarung nga magpanag- 
iya kag magbungkal sang isa ka parsela sang duta, sa 
kundisyon nga magsunod sila sa mga kasugo-an sang 
demokratikong gobyerno sang pumuluyo. 


TSAPTER V 


ANG ASOSASYON SANG MANGUNGUMA BILANG 
KOOPERATIBA 


Seksyon 1. Ang asosasyon sang mangunguma sa lebel sang 
baryo pasaka magaserbi nga kooperatiba, nagapanguna sang 
mga imol nga mangunguma, nahanunga nga mangunguma 
kag mamumugon sa uma, magluwas kon may partikular nga 
kinahanglanon nga maka-angkon sang kooperatiba nga lain 
pa sa asosasyon sang mangunguma. 


Seksyon 2. Permi nga ibunga kag himuon sang asosasyon 
sang mangunguma ang mga panugod nga porma sang 
kooperasyon sa kubay sang mga katapo, pareho sang 
pagdagyawanay kag baslanay trabaho para matib-ong ang 
kaayuhan sang tanan, mapauswag ang produksyon, 
mabuhinan ang pila ka gasto sa produksyon kag madula ang 
panginahanglanon nga mangutang sa mga usurero. 


Seksyon 3. Bilang kooperatiba, athagon sang asosasyon sang 
mangunguma kon pila ang “share ukon sapi” nga katumbas 
sang pasi ukon kwarta nga i-amot sang mga katapo sang 
asosasyon. Kis-a sa tatlo ka bulan, kwentahon sang asosasyon 
ang kantidad kag ganansya sang “sapi”. Sin-o man nga 
katapo sang asosasyon ang pwede magbakal sang bisan pila 
ka “sapi” pagkaligad mabakal niya ang natalana nga isip sang 
“sapi”. Apang ano man kadamo ang “sapi” sang sin-o man 
nga katapo sa kooperatiba, sundon ang patakaran nga “isa ka 
katapo, isa ka boto”. Ang mga indi kwalipikado nga mangin 
katapo sang asosasyon ang pahanugotan magpahulam 
lamang sang kapital sa kooperatiba. 


Seksyon 4. Ang mga “sapi” gamiton para sa bisan diin man 
sa masunod nga katuyoan : 


a. para magbakal sang mga sapat nga pang-obra, 
kagamitan sa panguma, kasangkapan kag pasilidad 
nga indi sarang mabakal sang isa ka tawo ukon 
pamilya, 


b. Para magtukod sang tyangge nga magkumpra sang 
mga sandigan nga balaklon pati binhi, abono kag 
pestisidyo, nga ibaligya nga tingi-tingi sa mga 
pumuluyo sang lokalidad sa presyo nga mas manubo 
sa presyo sang nasambit nga mga baligya kon baklon 
sa iban, 


k. para magpauswag sang dugang nga mga 
palangabuhian, 


d. para magtipon sang bulong sa mga kinaandan nga 


sakit, kag para man maka-angkon sang nagakaigo nga 
serbisyo medikal kag dental, 

e. para suportahan ang mga aktibidad sa 
edukasyon kag kultura, kag mga proyekto kag 
pasilidad panglingaw, 


g. para paayuhon ang mga pasilidad sa 
transportasyon kag komunikasyon, 


h. para bayran ang mga galastuhan sang 


pagpalubong. 


Seksyon 5. Segurohon sang asosasyon sang mangunguma 
nga ang produkto sang mga katapo sini mabaligya sa 
pinakamaayo nga presyo, kag pamatukan sang asosasyon ang 
pagpanghimulos nga ginahimo sang mga komersyante. Ang 
mga komersyante makatarunganon nga pakigbagayan sang 
asosasyon sang mangunguma, kag pahanugotan sila nga 
makakita sang makatarungan nga ganansya. 


Seksyon 6. Ang asosasyon sang mangunguma pwede 
magbakal sang moderno nga mga kasangkapan pareho sang 
bomba sa pagpatubig, traktora kag tilyadora kag galingan, 
apang antes baklon ang ano man sang asosasyon, iduso sini sa 
mga tag-iya sang nagaluntad nga kagamitan nga ginagamit 
nga himuon nga mas maayo kag mas barato ang serbisyo. 


Seksyon 7. Kon ang asosasyon sang mangunguma ang 
nagapautang sa partikular nga mga katapo, indi ini 
pagsukton sang interes nga mas mataas sang sa anum ka 
porsyento kada tuig, kag bilang kolateral, batonon sang 
asosasyon ang duta, ang masunod nga ani, mga sapat nga 
panguma, kagamitan ukon ano man nga mapuslanon nga 
personal nga propyedad nga katumbas sang kantidad sang 
ginpautang. Magapautang lamang kon ang paga-utangon 
para sa produksyon ukon iban pa nga importante nga 
pagagamitan. May kinamatarung ang asosasyon sang 
mangunguma nga imbestigahan ano man oras ang aktwal nga 
gingamitan sang gin-utang. 


Seksyon 8. Base sa kongkreto nga kundisyon, 
pagadesisyonan sang asosasyon sang mangunguma kon 
paano bawion ang mga gasto, mapabilin nga bastante ang 
pinansya kag magaganansya sang hustohan lang sa mga 
ginkapital. 


Seksyon 9. Ang mga katapo sang asosasyon sang 
mangunguma ululupod nga magbulig sa mga salaguron sang 
mga rebolusyonaryo nga martir, kadre kag Pulang hangaway 
nga magbungkal sang ila duta ukon makakuha sang iban nga 
pagakitaan. 


Seksyon 10. Sandig sa prinsipyo sang kooperatiba, tukuron 


sang asosasyon sang mangunguma ang mga dugang nga 
palangitan-an parehas sang pagpananom sang prutas kag 

utanon, manukan, baboyan, pagsagod sang baka, pagtroso, 
pagpamanday, pagpangahoy, pagpangisda, pagpunong, 
paghimo sang mga produkto halin sa isda, paghimo sang 
handikrap, pagpanahi, transportasyon (traysikol, dyip kag 
bangka de motor), pagkay-o sang makina sa talyer kag iban 
pa. 


Seksyon 11. Ang asosasyon sang mangunguma ang magkuha 
sang duta para gamiton sang kooperatiba, kag maka-angkon 
sang kaugalingon nga parte kon ipanagtag na sang libre ang 
duta. Ang mga duta sang kooperatiba magaserbi nga basehan 
para malab-ot ang mas mataas nga lebel sang kooperasyon. 
Ang kita diri gamiton para baklon ang sobra nga duta sang 
manggaranon nga mangunguma kag iban pa nga 
ginpahanugotan nga mag-angkon sang sobra nga duta, kag 
para baklon man ang duta sang mga benepisyaryo sang 
reporma sa duta nga sa ano man nga rason gusto ibaligya ang 
ila duta. 


Seksyon 12. Sa pagbungkal sang duta sang kooperatiba, ang 
mga katapo sang asosasyon sang mangunguma ang maka- 
angkon sang alalangay nga parte sa trabaho kag sa 
pagakitaon. Subong man, ang asosasyon sang mangunguma 
maghimo sang isa ka sistema sang puntos sa trabaho para 
mahatagan sang katumbas nga balor ang aktwal nga mga 
kinalain sa kantidad kag kalidad sang ginatrabaho sang mga 
katapo. Sa sistema nga ini isandig ang bayad sa mga katapo. 


Seksyon 13. Ang asosasyon sang mangunguma sang pila man 
ka baryo, banwa, distrito ukon probinsya ang pwede nga 
magbinuligay sa mga proyektong pangkooperatiba, kag ang 
mga ini pagadumalahan sang isa ka komite kag kinahanglan 
anay nga uyonan sang natungdan nga lebel sang 
demokratikong gobyerno sang pumuluyo. 


TSAPTER VI 


MAAYO NGA KUNDISYON SA PAGTRABAHO KAG 
PANGABUHI SANG MGA MAMUMUOGN SA UMA SA 
MGA KAPITALISTA NGA ULUMHAN 


Seksyon 1. Sa tanan nga ulumhan nga ginapadalagan sa 
basehan nga kapitalista, lubos nga suportahan ang pagtukod 
sang unyon sang mga mamumugon kag ang paggamit sang 
mga mamumugon sa uma kag iban pa nga mamumugon sang 
ila demokratiko nga kinamatarung. Lubos man nga 
suportahan ang pagduso sang mga unyon nga paayuhon ang 
kundisyon sa pagtrabaho kag pangabuhi kag makuha ang 
iban pa nga benepisyo. May kinamatarung ang mga unyon 
nga hibaluon ang matuod nga kwentada sang kumpanya para 
maka-angkon sila sang mabakud nga basehan sa pagduso nga 
paayuhon ang kundisyon sa pagtrabaho kag pangabuhian 
kag makuha ang iban pa nga benepisyo. 

Seksyon 2. Ang buot silingon sa maayo nga kundisyon sa 
pagtrabaho kag pangabuhi kag sa pag-angkon sang iban pa 
nga benepisyo amo ang : 


indi basta-basta nga makakas sa trabaho ang sin-o man, 
makatarungan ang minimum nga sweldo, 


mas mataas ang sweldo para sa obertaym kag trabaho nga 
mas peligroso, 


igabase ang pag huluhalintang sang sweldo sa pagkamaayo 
kag kalawigon sa serbisyo, 


maayo nga pasilidad sa pagtrabaho, 
maayo ang pasilidad sa pabalay, 


may pribelihiyo nga magbakasyon, 
may mga plano kaangot sa pensyon, 


mag-angkon sang mga tyangge nga kooperatiba nga 
magbaligya sang mga sandigan nga balaklon sa manubo nga 
presyo, 


libre ang serbisyo medikal kag dental para sa bilog nga 
pamilya sang mamumugon, 


libre nga pa-eskwelahon sa elementarya kag hayskul ang mga 
anak sang mamumugon, 


may yara kumpensasyon para sa mga napatay ukon na- 
aksidente, 


libre ang pagpalubong, kag iban pa. 


Tubtob pwede, ang mga mamumugon sa uma pagapartehan 
sang lote nga magamit sa pangabuhian nga makuhaan sang 
dugang nga pagkaon kag kita. 


Seksyon 3. Bangud ginkuha sa hanay sang masang 
mangunguma ang mga mamumugon sa uma, ilabina ang yara 
sa kategorya sang indi regular kag indi permanente nga 
mamumugon sa mga kapitalista nga ulumhan, analisahon kag 
himuan sang nagakadapat nga aksyon sang asosasyon sang 
mangunguma ang ano man nga kontrata ukon plano nga 
ginagamit sang agalon mayduta, administrador, salaligan, 
ukon kontratista sa pangabudlay para magrekrut sang mga 
mamumugon sa uma sa lokalidad. Atipanon sang asosasyon 
sang mangunguma ang pangpulitika kag pang-ekonomiya 
nga mga kinamatarung sang mga mamumugon sa uma. 
Pwede man sila nga magpatapo sa unyon sa ila gina-obrahan. 

Seksyon 4. Ang sin-o man nga magrekrut sang mamumugon 
sa uma paga-dumilian nga maglapas sa mga makatarungan 
nga kontrata, mang-usura, magbuhin sang sweldo sang mga 
mamumugon, mangdaya sa kwentada, kag maghimo sang 
iban pa nga porma sang pagpanghimulos. Pagasilotan ang 
sin-o man nga magalapas sa sini nga pagdumili. 


Seksyon 5. Segurohon sang unyon sang mamumugon sa 
agrikultura sa ulumhan nga kapitalista ukon sang asosasyon 
sang mangunguma sa lugar nga malapit sa ulumhan nga ini, 
nga ipanagtag kag pagabungkalon ang nagtiwangwang ukon 
sobra nga mga parte sang asyenda nga ginapadalagan sa 
basehan nga kapitalista. Sa kaso naman sang mga rantso, ang 
takus sang kadutaan nga ibilin para sa mga ini isandig sa 
aktwal nga isip sang sapat. 


Seksyon 6. Depende sa kongkreto nga kahimtangan, pwede 
nga lubos nga kontrolon sang demokratikong gobyerno sang 
pumuluyo ang mga asyenda nga ginapadalagan sa basehan 
nga kapitalista ukon pabay-an ang mga nagapanag-iya nga 
padayon nga angkonon kag dumalahan ang mga asyenda, 
sandig sa estrikto nga mga kundisyon, pareho sang pagpaayo 
sa kundisyon sang pagtrabaho kag pangabuhi sang mga 
mamumugon, kag pagbayad sa buhis, nga ang daku nga 
parte kwarta, sa demokratikong gobyerno sang pumuluyo. 


Seksyon 7. Hugot nga dumili-an ang dalagku nga kapitalista 
nga dumuluong nga magpanag-iya sang bisan gamay nga 
duta nga agrikultural ukon maka-angkon sang kontrol diri sa 
ano man nga pamaagi. Kon amo, pagasilotan sila kag ang ila 
mga idu-ido kon ginlapas nila ang pagdumili nga ini. 


Seksyon 8. Silutan ang mga tag-iya, administrador, salaligan 
ukon kontratista sa pangabudlay, pati ang ila mga idu-ido, 
nga nagagamit sang mga pribado nga gwardiya nga armado 
ukon tropa sang kaaway ukon pulis agud bantayan ang mga 
asyenda kag lupigon ang mga mamumugon sa uma kag mga 
pumuluyo. 


Seksyon 9. Mag-abot ang adlaw nga inasyunalisa sang 
demokratikong gobyerno sang pumuluyo ang mga duta nga 
agrikultural nga ginapadalagan sa basehan nga kapitalista. Ini 
ang mangin oryentasyon sang mga unyon kag sang masa nga 
mamumugon. 


14 


TSAPTER VII 


ANG MGA IMOL NGA SETLER KAG ANG MGA 
PUNGSODNON MINORIYA SA MGA PRONTERA 


Seksyon 1. Sa mga prontera, ang mga imol nga setler kag mga 
pungsodnon nga minorya organisahon bilang asosasyon sang 
mangunguma agud maamligan ang kaayuhan nila nga tanan, 
mapauswag ang kooperasyon, kag mapamatukan ang 
pagpanghimulos pyudal kag malapyudal. Itib-ong ang 
paghiliusa kag paghangpanay sang mga setler kag mga daan 
nga nagapuyo sa prontera. 


Seksyon 2. Sa mga lugar nga ginatrosohan, kaingin, pastuhan 
kag reklamasyon nga erya, ipaseguro sa mga imol nga setler 
kag mga pungsodnon nga minorya nga sila ang magpanag- 
iya sang homisted ukon duta nga ginabungakl nila kag 
kumbinsihon sila nga labi pa ini nga pauswagon. 


Seksyon 3. Ang mga mangunguma nga wala sang duta isaylo 
sa mga prontera agud masolbar ang kakulangan sang duta sa 
pila ka lugar. Subong man, indi pagpahanugotan ang ano 
man nga paglapas sa kinamatarung sang mga pungsodnon 
nga minorya kag mga daan na nga nagapuyo sa prontera. 


Seksyon 3. Ang mga mangunguma nga wala sang duta isaylo 
sa mga prontera agud masolbar ang kakulangan sang duta sa 
pila ka lugar. Subong man indi pagpahanugotan ang ano man 
nga paglapas sa kinamatarung sang mga pungsodnon nga 
minorya kag mga daan na nga nagapuyo sa prontera. 


Seksyon 4. Ang demokratiko nga gobyerno sang pumuluyo, 
kaupod ang asosasyon sang mangunguma ang may 
responsibilidad sa malinong nga pagsolbar sang mga banggi- 
anay bahin sa duta sa mga prontera. 


Seksyon 5. Pagadumili-an nga mang-agaw sang duta sa mga 
prontera ang mga dalagku nga kapitalista, agalon mayduta 
kag burukrata nga komprador. Kon amo, silotan sila kag ila 
mga idu-ido kon maglapas sila sang pagdumili nga ini. 


Seksyon 6. Mangin kontrolado ang pag-utod sang mga kahoy 
kag sa pagpatuman sang patakaran nga ini, hatagan sang 
nagakaigo nga atensyon ang kaayuhan sang tanan kag indi 
paghalitan ang kaayuhan sang mga imol nga setler kag mga 
pungsodnon nga minorya. 


15 


TSAPTER VIII 
PAGPATUMAN SANG PROGRAMA 


Seksyon 1. Agud madumalahan ang buluhaton sa reporma sa 
duta, ang demokratikong gobyerno sang pumuluyo ang 
magtukod sang mga komite para sa reporma sa duta sa kada 
lebel. Hatagan ang mga komite nga ini sang otoridad nga 
magdesisyon sa mga problema nga may kaangtanan sa 
reporma sa duta. Buligan sila sang mga yunit sang Bagong 
Hukbong Bayan. 


Seksyon 2. Para makab-ot ang reporma sa duta, ang mga 
masa nga mangunguma mobilisahon sang mga asosasyon 
sang mangunguma kag mga nagapamuno nga organo sini. 
Luwas sa pagpamuno sa mga pulong masa, usisa-on nila kon 
sa diin nga sahi nalakip ang mga pamilya sa ila lokalidad, 
hibaluon kon pila ang pwede nga magtrabaho kag kon pila 
ang salaguron sa kada pamilya ukon bubong, i-drowing ang 
husto nga mapa nga nagapakita sang mga kadutaan nga 
pagakumpiskahon kag mga ka-iping sini nga mga kadutaan, 
kag tumuron ang kalidad kag takus sang mga parsela antes 
ipanagtag sang libre ang duta kag pagkatapos nga 
napanagtag ini. 


Seksyon 3. Ang mga pulong masa pagahiwaton kon 
kinahanglanon para mapabakud ang determinasyon sang 
masang mangunguma nga isulong kag padaugon ang 
paghimakas para maka-angkon sang duta. Itib-ong sang mga 
pulong masa ang pangkabilogan nga linya sang 
demokratikong rebolusyon sang banwa kag ang nagaluntad 
nga linya bahin sa reporma sa duta sa kada lugar, hatagan 
sang bug-os nga kahilwayan ang pagpahayag sang mga 
hibubun-ot batok sa pagpamigos sang mga imperyalista, 
agalon mayduta kag burukrata kapitalista, tumuron ang 
solusyon sa nagaluntad nga mga problema, kag papagsikon 
ang espiritu sang kooperasyon sa produksyon. 


Seksyon 4. Ang mga despotiko nga agalon mayduta kag ang 
mga idu-ido nila nga mapintas nga nagapamatok sa reporma 
sa duta ang arestuhon sang milisya, mga lokal nga gerilya 
ukon mga regular nga yunit sang Hukbong Bayan agud 
bistahon sang hukmanan sang pumuluyo. 


Seksyon 5. Antes himuon ang reporma sa duta kag samtang 
ginahimo ini, tumuron kon ang mga agalon mayduta 
despotiko ukon indi despotiko, nasanagan ukon indi 
nasanagan, kag dalagku, igu-igo ang kadakuon ukon gamay. 
Trataron sila base sa ila kinaiya, kag ang pinakamabaskog nga 
bira sang masa nga mangunguma ikonsentra sa mga 
despotiko nga agalon mayduta nga may katungdanan kag 
nagapanag-iya sang malagpad nga kadutaan. 

Seksyon 6. Samatng ginapanagtag sang libre ang duta, ang 
demokratiko nga gobyerno sang pumuluyo mag-isyu sang 
mga bag-o nga titulo sa duta paagi sang mga komite para sa 
reporma sa duta. Otomatiko nga madulaan sang pulos ang 
titulo sa duta sang mga agalon mayduta. 


Seksyon 7. Munisipalidad, dalagku nga asyenda ukon indi 
gani baryo ang lugar nga mangin sandigan nga yunit para sa 
pagpatuman sang minimum kag maksimum nga katuyoan 
sang reporma sa duta. 


TSAPTER IX 
MGA BUHIS SA AGRIKULTURA 


Seksyon 1. Ang kadalag-an sang reporma sa duta amo ang 
yabe para makasalig sa kaugalingon ang demokratikong 
gobyerno sang pumuluyo. 


Seksyon 2. Ang demokratikong gobyerno sang pumuluyo 
ukon representante sini magasukot sang buhis sa masang 
mangunguma pagkatapos sang kada ani. Ang buhisan ang 
kada pamilya ukon kada bubong. Pwede nga produkto ukon 
kwarta ang igabayad nga buhis. 


Seksyon 3. Ang mga mangunguma nga nahanunga sa 
nahanunga ang kahimtangan antes sang reporma sa duta, pati 
ang mga mangunguma nga nangin nahanunga sa nahanunga 
ang kahimtangan sang nahatagan sang duta, kinahanglan nga 
magbayad sang buhis sa agrikultura nga katumbas sang lima 
ka porsyento sang ila neto sa ani. 


Seksyon 4. Ang mga agsador nga nakapulos sa pagpanubo 
sang arkila sa duta kinahanglan nga magbayad sang buhis sa 
agrikultura nga katumbas sang duha ka porsyento sang ila 
neto sa ani matapos magbayad sang arkila sa duta sa agalon 
mayduta. 


“Tan-awon ang Pauna nga Pahayag 


Seksyon 5. Ang mga manggaranon nga mangunguma, 
mataas nga nahanunga nga mangunguma kag iban pa nga 
wala nagabungkal nga tag-iya sang mga ulumhan nga pareho 
ang kadakuon sa mga manggaranon kag nahanunga nga 
mangunguma kinahanglan 8 magbayad sang buhis sa 
agrikultura nga katumbas sa napulo ka porsyento (10%) sang 
ila neto sa ani. 


Seksyon 6. Ang mga asosasyon sang mangunguma maga- 
amot bulan-bulan sa “demokratikong (gobyerno sang 
pumuluyo sang kantidad nga katumbas sa duha ka porsyento 
sang ila neto nga kita sa sulod sang isa ka bulan. 

Seksyon 7. Ang mga kapitalista nga nagapangapital sa 
agrikultura, bilang korporasyon ukon bilang indibidwal 
magbayad tuig-tuig sang huluhalintang nga buhis sa kita 
(income tax) halin sa minimum nga napulo ka porsyento 
tubtob singkwenta porsyento (10 - 50 %) sa ila neto nga kita, 
base sa masunod nga listahan : 


Neto Nga Kita (P) Porsyento nga Ibuhis 


sobra 5,000 tubtob 10,000 : 1090: 
sobra 10,000 tubtob 20,000 : 15%; 
sobra 20,000 tubtob 40,000 : 20%; 
sobra 40,000 tubtob 80,000 : 25%; 
sobra 80,000 tubtob 160,000 : 3096: 
sobra 160,000 tubtob 320,000 : 35%; 
sobra 320,000 tubtob 640,000 : 40%; 
sobra 640,000 tubtob 1,280,000 : 45%; 
sobra 1,280,000 : 5096 


Seksyon 8. Ang mga mamumugon sa agrikultura magabayad 
sang bulanan nga buhis nga katumbas sang lima tubtob 
napulo ka porsyento (5 - 10%) sang dugang nga sweldo nga 
nakuha sa bulig sang demokratiko nga gobyerno sang 
pumuluyo ukon sang Bagong Hukbong Bayan. Ang buhis nga 
ini tuhay pa sa butaw nga ginabayad nila sa unyon. 


Seksyon 9. Pwede lamang pasakaon ang buhis sa agrikultura 
kon may yara segurado nga kabangdanan, parehas sang 
pagsingki sang gyera kag pagsuporta sa mga repyudyi 
(refugees), kag ang dugang nga buhis indi dapat magsobra sa 
doble sang kinaandan nga buhis. 


TSAPTER X 
KAHIMTANGAN SANG MGA SAHI SA KAUMHAN 


Seksyon 1. Ginakabig nga agalon mayduta ang mga tawo nga 
nagapanag-iya sang duta apang wala nagapartisipar sa 
pagtrabaho, ukon indi gani mnagapartisipar lamang sa 
suplementaryo nga trabaho. Ginakuha nila sa arkila sa duta 
ang tanan ukon ang daku nga parte sang ila ginakita. 
Ginakabig man nga agalon mayduta ang mga administrador 
sang duta, salaligan, kontratista sa pangabudlay kag lokal nga 
maton, nga mas matawhay ang pangabuhi sang sa nahanunga 
nga nahanunga nga mangunguma. Sa pagpanghimulos sa 
mga mangunguma ginakuha sang mga ini ang daku nga parte 
sang ila ginakita. Luwas sa pagpanghimulos sa masang 
mangunguma ang mga agalon mayduta, panguna paagi sa 
pagsukot sang arkila sa duta, sila nagapang-usura man, 
nagapang-arkila sang mga mamumugon sa uma ukon wala 
nagabayad sa ila, nagapangdaya sa kwentada, nagapa-arkila 

sang sapat kag kagamitan panguma kag sang moderno nga 
kasangkapan agrikultural kag nagahimo sang lain-lain nga 
porma sang pagpangilkil. 


Seksyon 2. Sa kabilogan, nagapanag-iya sang duta ang mga 
manggaranon nga mangunguma, apang madamo man sa ila 
ang nagapang-arkila sang duta. Tuhay sila sa agalon mayduta 
tungod ang daku nga parte sang ila kinitaan ginakuha nila sa 
kaugalingon nga pagpangabudlay kag pagbungkal sang duta. 
Tuhay man sila sa mataas sa nahanunga nga mangunguma 
tungod ginakuha nila sa pagpanghimulos ang kapin ukon 
kulang sa treynta tubtob singkwenta porsyento (30 - 50%) 
sang ila kinitaan. Nagapanghimulos sila paagi sa pag-arkila 
sang mga mamumugon sa uma kag pagpa-arkila sang mga 
sapat kag kagamitan panguma, kag may sobra sila nga pondo 
nga ila ginapautang. 


Seksyon 3. Nagapanag-iya sang duta ang madamo sa mga 
nahanunga nga mangunguma, apang ang pila sa ila 
nagapang-arkila sang duta. Sa kaugalingon nga pangabudlay 
nila ginakuha ang tanan ukon ang daku nga parte sang ila 
kinitaan kag sa kabilogan, wala nila ginabaligya sa iban ang 
ila kusog-pangabudlay. 


a. ang mga mataas nga nahanunga nga mangunguma gamay 
ukon talagsahon nagapanghimulos. Apang ang ginakita nila 
sa pagpanghimulos nagalab-ot sa sobra kinse tubtob treynta 
porsyento (15 - 30%) sang ila kabilogan nga kita. 


b. Ang mga nahanunga sa nahanunga nga mangunguma, sa 
kabilogan wala direkta ginahimuslan sang agalon may duta, 
kag sila mismo wala nagapanghimulos. Bisan man, gamay 
ukon talagsahon nga nagapanghimulos ang pila ka 
nahanunga nga nahanunga nga mangunguma, kag ang 
kinitaan nila sa pagpanghimulos nagalab-ot sa isa tubtob 
kinse porsyento (1 - 15 %) sang ila kabilogan nga kita. 


k. Ang mga manubo nga nahanunga nga mangunguma 
gamay ukon talagsahon nagabaligya sang ila kusog- 
pangabudlay, gani ang sweldo sekundaryo nga bahin sang ila 
kabilogan nga kita. Yara sila sa bibi sang pagka-imol nga 
mangunguma kag ginahimuslan paagi sa arkila sa duta kag 
interes sa pautang. Pwede maglab-ot sa beynte-singko 
porsyento (25%) ang ginakita nila sa pagbaligya sang ila 
kusog-pangabudlay. 


Seksyon 4. Sa kabilogan ukon panguna, ang agsador sang 
agalon mayduta amo ang mga imol nga mangunguma. Wala 
sila sang bisan puna sang duta, ukon kon may yara man 
tuman ka gamay nga parte lamang sa duta nga ginabungkal 
nila. Kon kaisa kulang ang ila kagamitan panguma kag wala 
man lang sang sapat pang-obra. May mga panahon nga 
kinahanglan nila magbaligya sang ila kusog-pangabudlay. 

Diri nila ginakuha ang beynte singko tubtob singkwenta 
porsyento (25 - 5076) sang ila kabilogan nga kita. 


Seksyon 5. Masami wala sang duta kag kagamitan panguma 
ang mga mamumugon sa kaumhan, kag ginakuha nila sa 
pagbligya sang ila kusog-pangabudlay ang tanan ukon ang 
daku nga parte sang ila kinitaan. Yara sa kategorya nga ini 
ang mga mamumugon sa uma. Nagatrabaho sila sa mga 
kapitalista nga ulumhan ukon mala-kapitalista, nagapa-arkila 
sa mga manggaranon nga mangunguma, kag pulupanahon 
nagapa-arkila man sa mga mataas nga nahanunga nga 
mangunguma. Agud magkita, madamo nga mamumugon sa 
uma ang nagatrabaho sa kon diin-diin kag kon kay bisan sin- 
o, kag ang masami nga makuha nila nga trabaho amo ang 
pagtanom, paglinas kag pagpangani. 


Seksyon 6. TPagpabakud sang mga nasambit nga 
klasipikasyon, ang isip sang mga depenyente sang kada 
pamilya kag ang aktwal nga surplas (sobra nga kwarta ukon 
produkto) sang kada pamilya ukon bubong permi hatagan 
sang lubos nga kunsiderasyon sang demokratikong gobyerno 
sang pumuluyo, mga asosasyon sang mangunguma, kag mga 
komite para sa reporma sa duta. 


TSAPTER XI 


DUGANG NGA MGA PAGSULUNDAN KAG 
REGULASYON 


Seksyon 1. Ang Komite Sentral sang Partido ang maghimo 
sang nagakabagay nga mga desisyon agud bag-uhon ukon 
dugangan ang pangkabilogan nga ubay nga ini, sandig sa 
dugang pa nga imbestigasyon pangkatilingban kag aktwal 
nga inagihan sa hilikuton sa reporma sa duta. 


Seksyon 2. Ang pangrehiyon nga Komite sang Partido pwede 
nga magbalay sang mga pagsulundan kag regulasyon, 
subong man sang mga pangkabilogan nga pagpaathag ukon 
pagpaklaro nga idugang sa ubay nga ini sa reporma sa duta. 
Ang mga ini kinahanglan nga aprubahan sang Komite Sentral 
sang Partido. 


MGA PANGKABILOGAN NGA PAGSULUNDAN SANG 
ASOSASYON SANG PUNGSODNON NGA 
MANGUNGUMA" 

Artikulo I 
Ang Pangkabilogan nga Prinsipyo 
Seksyon 1. Ang asosasyon sang Pungsodnon nga 


Mangunguma isa ka organisasyon masa nga ginabug-os sang 
mga mangunguma nga boluntaryo nga nagpatapo diri. 

Seksyon 2. Ang mga katungdanan sang asosasyon amo ang: 


a. hiliusahon sa katuyoan sang demokratikong rebolusyon 
sang banwa ang mga imol nga mangunguma, nahanunga 
nga mangunguma, mamumugon sa uma, kag tanan nga 
elemento nga kontra-pyudal sa kaumhan, 


b. huluhalintang nga ipatuman ang reporma sa duta kalakip 
ang minimum nga katuyoan nga panubuon ang arkila sa 
duta kag dulaon ang usura, kag ang maksimum nga katuyoan 
nga ipanagtag sang libre ang duta, 


k. magserbi nga kooperatiba, kag magpauswag sang 
produksyon sang agrikultura kag sang mga dugang nga 
palangabuhian, agud mapaayo ang pangabuhi sang masang 
mangunguma, 


d. ipasaka ang lebel sang pulitika kag kultura sang masang 
mangunguma, kag pauswagon ang masa nga pundasyon 
sang demokratikong gobyerno sang pumuluyo, kag 


e. suportahan ang mga patakaran sang demokratikong 
gobyerno sang pumuluyo, kag pangapinan ang mga kadalag- 
an nga nalab-ot sang pumuluyo sa paghimakas sa 
imperyalismo kag pyudalismo. 


Seksyon 3. Sa kada lebel, ang asosasyon amo ang organo nga 
magapatuman sang Rebolusyonaryo nga Ubay sa Reporma sa 
Duta. 


“Amo ini ang bag-o nga paglubad sang General Rules of the 
Samahan ng mga Makabayang Magsasaka. Gingamit sa 
paglubad ang teksto nga Ingles nga ginbalhag sang Solidarity 
Publishing House sadtong 1979. 


Artikulo II 
Pagpatapo 


Seksyon 4. Pwede mangin katapo ang mga imol nga 
mangunguma, nahanunga nga mangunguma, mamumugon 
sa uma, kag iban pa nga imol nga pumuluyo nga nagapuyo sa 
kaumhan, nga boluntaryo nga nag-aplay sa asosasyon kag 
ginbaton sang nagapamuno nga komite sang tsapter sang 
asosasyon sa baryo. 


Pwede nga mangin katapo sang asosasyon ang 
rebolusyonaryo nga kadre nga natalana mismo sa kahublagan 
mangunguma, basta aprubahan sang pulong masa sang 
tsapter sa baryo, ukon sang kumperensya ukon pulong sang 
komite sa mas mataas nga lebel. 

Pagkatapos nga mapanagtag sang libre ang mga duta nga 
ginkumpiska sa mga agalon mayduta, ang mga manggaranon 
nga mangunguma pwede nga mag-aplay sa asosasyon kag 
mangin katapo sini basta aprubahan sang pulong masa sang 
tsapter sa baryo ukon sang kumperensya sa mas mataas nga 
lebel. 


Seksyon 5. Ang mga kinamatarung sang katapo sang 
asosasyon amo ang mga masunod : 


a. maghambal, magboto, magpili kag magpapili sa 
asosasyon, kag magpanugyan nga pahalinon ukon 
ilisan ang sin-o man nga kagawad sang asosasyon, 


b. makapulos sa mga kinamatarung kag proteksyon 
nga ginahatag sang asosasyon, kag 


k. maka-angkon sang prayoridad sa paggamit sa 
pang-ekonomiya kag pangkultura nga pasilidad sang 
asosasyon. 


Seksyon 6. Ang mga katungdanan sang katapo sang 
asosasyon sang mangunguma amo ang masunod : 


a. magsunod sa mga pagsulundan sang asosasyon, 


b. magsunod kag magtuman sa mga desisyon sang 
asosasyon, kag 


k. magbayad sang butaw. 
Artikulo III 
Sistema sang Organisasyon 


Seksyon 7. Demokratikong sentralismo ang prinsipyo nga 
naga-ubay sa bilog mnga asosasyon. Ang indibidwal 
napaidalom sa organisasyon, ang minorya napaidalom sa 
mayorya, kag ang manubo nga organisasyon napaidalom sa 
mataas nga organisasyon. 


Seksyon 8. Ang sandigan nga yunit sang organisasyon amo 
ang tsapter sa baryo. Magahiwat ini sang pulong masa kag 
maglunsad sang mga aktibidad nga pangproduksyon kag 
pangkooperatiba para makab-ot ang mga katuyoan sang 
asosasyon sa baryo. Magpili sang kaugalingon nga komite 
ang tsapter sa baryo pagkatapos desisyunan kon pila ang 
mangin katapo sang sini nga komite. 


Seksyon 9. Mas mataas sa tsapter sa baryo ang mga 
organisasyon sa munisipalidad, disrito kag probinsya. Ang 
mga mataas nga organisasyon nga ini magahiwat sang mga 
kumperensya para italana ang mga patakaran kag plano, 

analisahon ang mga report sang mga komite, kag pili-on ang 
tagsa nila ka komite pagkatapos desisyonan kon pila ang 
mangin katapo sini. 


Seksyon 10. Kalakip sa mga delegado sa kumperensya sang 
munisipalidad ang mga tsirman sang mga tsapter sa baryo 
kag ang iban pa nga ginpili mismo sang pulong masa sang 
tsapter sa baryo. Kalakip sa mga delegado sa kumperensya 
sang distrito ang mga tsirman sang mga komite sang 
munisipalidad kag iban pa nga ginpili sang mga komite sang 
munisipalidad. Kalakip sa mga delegado sang kumperensya 
sang probinsya ang mga tsirman sang mga komite sang 
distrito kag iban pa nga ginpili sang komite sang distrito. 


Ang komite nga magapatawag sang kumperensya ang 
magadesisyon kon pila ang mangin delegado sang 
kumperensya kag kon san-o ini hiwaton. Kinahanglan 
aprubahan sang mataas nga komite ang ini nga mga desisyon. 


Seksyon 11. Sigurohon sang mga komite sa tanan nga lebel 
nga kolektibo ang ila pagpamuno, sila ang mangin organo 
nga tagpatuman sang organisasyon nga ila sakop. Ang kada 
komite magpili halin sa mga katapo sini sang isa ka tsirman 
kag lima ka pangaduha nga tsirman para sa organisasyon, 
edukasyon, pinansya, kooperatiba kag depensa. Hiwaton ang 
mga plenum sang komite kon kinahanglanon. Ang tsirman 
kag ang mga pangaduha nga tsirman nga nagatindog bilang 
permanente nga komite pwede maghiwat sang mga pulong 
para siguraduhon nga mapatuman ang mga desisyon sang 
plenum. 


Seksyon 12. Sa  kinaandan duha ka tuig ang 
pagpangatungdanan sang komite sa kada lebel, magluwas 
kon ang mataas nga komite magdesisyon nga palawigon ini 
ukon palip-oton. Ang komite pwede magnominar sang tawo 
nga magapungko sa nabakante nga posisyon. Kinahanglan 
nga aprubahan sang mataas nga komite ang mga pagnominar 
nga himuon. 


Seksyon 13. Sa mga lugar nga wala pa sang asosasyon pwede 
tukuron ang panugod nga komite nga santo nga lebel. 
Sandigan nga katungdanan sini nga tukuron ang mga tsapter 
sa baryo. Magbulos sa panugod nga komite nga ini ang napili 
nga komite. 


Seksyon 14. Ang kumperensya kag komite magpapanaug 
sang pangdisiplina nga tikang sa mga nagalapas sa mga 
pagsulundan kag disiplina sang asosasyon. Ang mga 
pangdisiplina nga tikang nga pwede ipanaug sa sin-o man 
nga katapo nga nagsayop amo ang : paghatag laygay, pagpa- 
andam, pagkakas sa gintalana nga katungdanan,ukon 
pagpahalin, ukon pagpahalin sa asosasyon. Ang mga 
pangdisiplina nga tikang nga pwede man ipapanayug sa bilog 

nga organisasyon amo ang : hugot nga pag-edukar, pila ka 
pagreorganisa sa namuno nga organo sini, pagpahalin sa 
namuno nga organo sini kag pagnominar sang isa ka 
temporaryo nga namuno nga organo, pagbungkag kag pagre- 
organisa sa bilog nga organisasyon. 


Artikulo IV 
Pondo sang Asosasyon 


Seksyon 15. Ang pondo sang asosasyon magahalin sa butaw 
sang mga katapo. Ang kada katapo nga may kahimtangan 
nga imol nga mangunguma kag mamumugon sa uma 
magbayad sang tuigan nga butaw nga anum ka pisos ukon 
ang katumbas sini nga pasi. Ang kada katapo nga may 
kahimtangan nga nahanunga nga mangunguma magbayad 
man sang tuigan nga butaw nga dose pisos (P12) ukon ang 
katumbas sini nga pasi. Ihatag ang butaw sa tsapter sa baryo 
pagkatapos nila nga maka-ani. 


Seksyon 16. Ang butaw nga kitaon sang kada tsapter sa baryo 
pwede nga tungaon sa amo sini nga pamaagi: 


Komite sa tsapter sa baryo 60% 
Komite sa Munisipalidad 20% 
Komite sa Distrito 1076 

Komite sa Probinsya 10% 


Seksyon 17. Agud magserbi nga kooperatiba ang asosasyon 
sang mangunguma, ang mga katapo mag-amot sang kwarta 
ukon pasi sa tsapter sa baryo para sa pat-ud nga mga 
proyekto sang kooperatiba. Indi gid dapat maglapaw sa lima 
ka porsyento sang tuigan nga neto nga ani sang katapo ang 
ihatag niya nga amot sa sulod sang isa ka tuig. Pagamayon 
ang amot nga ini kon magakita na ang mga proyekto sang 
kooperatiba. 


Seksyon 18. Ang mga lote nga ginapanag-iyahan sang 
asosasyon sa basehan nga pangkooperatiba pagabungkalon 
paagi sa pag-amot sang mga katapo sang ila kusog- 
pangabudlay. Ang mangin resulta sini dugang nga kita para 
sa asosasyon kag dugang nga kita para sa naga-amot sang iya 
kusog-pangabudlay. 


Seksyon 19. Ang makita sa mga aktibidad sang kooperatiba 
padayon nga gamiton para paayuhon ang pangabuhi sang 
mga katapo sang asosasyon. Duha ka porsyento lamang sang 
bulanan nga neto nga ani sa mga aktibidad sang kooperatiba 
ang igabayad nga kwarta kada bulan sa demokratikong 
gobyerno sang pumuluyo. 


Artikulo V 


24 


Mga Dugang nga Pagsulundan 


Seksyon 20. Sa ano man nga lebel, ang asosasyon pwede 
maghimo sang mga pagsulundan nga paluntaron sa lokalidad 
kag idugang sa mga pangkabilogan nga pagsulundan nga ini. 
Kinahanglan aprubahan sang mataas nga komite ukon 
organisasyon sang asosasyon ang ini nga mga pagsulundan 
nga ginpagwa sang mga manubo nga komite ukon 
organisasyon. 


UBAY SA PAGTUKOD SANG DEMOKRATIKO NGA 
GOBYERNO SANG PUMULUYO" 


UNA NGA BAHIN 
MGA PANGKABILOGAN NGA PAGSULUNDAN 


Artikulo 1. Ang Demokratikong Gobyerno sang Pumuluyo 
ginapamunoan sang proletaryado kag nagasandig sa masang 
anakbalhas, ang proletaryado kag sahi nga mangunguma. 
May kinaiya man sang nagahiliugyon prente ang 
Demokratikong Gobyerno sang Pumuluyo - nagasuporta kag 
nagapartisipar diri ang tanan nga demokaratikong sahi, 
kalakip ang petiburgesya, pungsodnon nga burgesya, kag 
iban pa. 


Artikulo 2. Ipatuman sang Demokratiko nga Gobyerno sang 
Pumuluyo ang tanan nga patakaran kag tikang nga 
kinahanglanon para mapadaug ang demokratikong 
rebolusyon sang banwa batok sa imperyalismong US, 
pyudalismo kag burukrata kapitalismo. Ang mga patakaran 
kag tikang nga ini magasakop sa pulitika, ekonomiya, militar, 
kultura, kag tanan nga iban pa nga aktibidad sang mga 
pumuluyo; kag magahawan sang banas padulong sa 
pagkatukod sang Demokratikong Republika sang Pumuluyo 
sa bug-os nga Pilipinas. 


Artikulo 3. Ang sistema sang Demokratiko nga Gobyerno 
sang Pumuluyo ibase sa prinsipyo nga demokratikong 
sentralismo. Ang indibidwal napaidalom sa gobyerno kag sa 
kaayuhan sang tanan; ang minorya napaidalom sa mayorya; 
ang manubo nga lebel sang gobyerno napaidalom sa mataas 
nga lebel sang gobyerno. Pilion sang pumuluyo ang mga 
kagawad sang gobyerno ukon inominar sandig sa layi. 


“Ini ang bag-o nga ginlubad nga Guide for Establishing 
People’s Democratic Government. Gingamit sa paglubad ang 
teksto nga Ingles nga indi ang Central Publishing House 
(CPH) ang nag-imprenta. Ang nagbalhag kag ang petsa sang 
pagbalhag wala namitlang sa teksto nga gingamit. 

IKADUHA NGA BAHIN 
ANG SISTEMA SANG GOBYERNO 
Tsapter I. Ang Sentral nga Gobyerno sang Pumuluyo 


Artikulo 1. Ang Pungsodnon nga Kongreso sang Pumuluyo 
ang pinakamataas nga organo sang Demokratikong Gobyerno 
sang Pumuluyo. Magbalay kag mag-isyu ina sang mga 
proklamasyon kag layi nga kinahanglan para dumalahan ang 
pumuluyo. Ang otoridad sang Pungsodnon nga Kongreso 
sang Pumuluyo ginatugyan sa pagapili-on sini nga 
Pinakamataas nga Konseho sang Pumuluyo. 


Artikulo 2. Ang Pungsodnon nga Kongreso sang Pumuluyo 
bug-oson sang mga delegado nga ginpili sang kumperensya 
sang mga gobyerno sang pumuluyo sa probinsya, kag sang 
iban pa nga nagapamuno nga representante sang mga 
demokratikong sahi, partido kag grupo nga ginarekomenda 
sang Pungsodnon - Demokratikong Prente kag aprubahan 
sang mga delegado sang gobyerno sang pumuluyo sa 
probinsya. 


Artikulo 3. Ang Pungsodnon nga Kongreso sang Pumuluyo 
magapulong gilayon kon mahilway na ang daku-daku nga 
bahin sang Pilipinas ukon kon nagdaug na ang rebolusyon sa 
bilog nga pungsod. 


Artikulo 4. Pagatukuron sang Pungsodnon nga Kongreso 
sang Pumuluyo ukon sang Pinakamataas nga Konseho sang 
Pumuluyo ang kinahanglanon nga mga sentral nga organo 
kag ministri sang Demokratikong Gobyerno sang Pumuluyo. 


Artikulo 5. Ang Pungsodnon - Demokratikong Prente 
magahimo sang rekomendasyon angot sa pagre-organisa kag 
pagpabilin sang mga tinawo sang reaksyonaryo nga gobyerno 
kag sa pagkuha sang mga bag-o nga tinawo para sa 
Demokratikong Gobyerno sang Pumuluyo. 


Tsapter II. Mga Lokal nga Organo sang Gobyerno 


Artikulo 1. Ang sandigan nga yunit sang Demokratikong 
Gobyerno sang Pumuluyo amo ang gobyerno sang pumuluyo 
sa baryo. Ang pinakamataas nga otoridad sa lebel nga ini amo 
ang pangkabilogan nga pulong sang pumuluyo sa baryo. 
Ipatawag ang pangkabilogan nga pulong sang pumuluyo sa 
baryo agud pili-on ang Komiteng Rebolusyonaryo sa Baryo 
ukon ang komiteng pang-organisa sa baryo, ukon para 
talakayon ang mga patakaran kag proyekto sang bisan diin 
man sa ginsambit nga mga komite. 


Artikulo 2. Sa tunga sang mga pangkabilogan nga pulong 
sang pumuluyo sa baryo, ang komiteng rebolusyonaryo sa 

baryo ang pinakamataas nga otoridad sang gobyerno sa baryo 
nga yara sa malig-on nga baseng purok, kag sa baryo nga yara 
sa sonang gerilya naman amo ang komiteng pang-organisa sa 
baryo. Ang ini nga mga komite magapili sang mga upisyal 
halin sa ila hanay. Pagadulaon ang komiteng pang-organisa 
sa baryo kon mapili na ang komiteng rebolusyonaryo sa 
baryo. 


Artikulo 3. Ang komiteng rebolusyonaryo sa baryo kag ang 
komiteng pang-organisa sa baryo magadumala sa tanan nga 
hilikuton sa baryo kaangot sa organisasyon, edukasyon, 
ekonomiya, depensa, kultura kag  ikaayong lawas; 
magapatuman sang programa para sa reporma sa duta, mag- 
organisa sang milisya sang pumuluyo, magpartisipar sa 
hilikuton sang hukmanan sang pumuluyo, mangolekta sang 
mga buhis kag boluntaryo nga amot, kag maghatag sang 
tanan nga suporta para sa kawsa sang rebolusyon. 


Artikulo 4. Lima ka subkomite para sa organisasyon, 
edukasyon, ekonomiya, depensa, kultura kag ikaayong lawas 
ang pat-ud nga tukuron sa idalom sang komiteng 
rebolusyonaryo sa baryo, kag kon posible, sa idalom sang 
komiteng pang-organisa sa baryo. 


a. Ang subkomite para sa organisasyon amo ang magadumala 
sa pagtukod kag pagkoordinar sang mga organisasyon masa 
pareho sang mga mangunguma, mamumugon, mangingisda, 
komersyante, pamatan-on, kababaenhan, titser, bata, kag 
aktibista sa kultura. 


b. Ang subkomite para sa edukasyon amo ang magadumala 
sa pagpa-uswag sang rebolusyonaryo nga kamuklatan nga 
makasahi, magdumala sang mga eskwelahan (elementari kag 
eskwelahan sang masa), kag magtib-ong sang lain-lain nga 
tipo sang aktibidad sa kultura. 


k. Ang subkomite para sa ekonomiya amo ang magadumala 
sa pagpatuman sang reporma sa duta, sa produksyon kag 
kooperasyon, kag sa pagkulekta sang mga buhis kag 
boluntaryo nga amot nga pangsuporta sa Demokratikong 
Gobyerno sang Pumuluyo kag sa Bagong Hukbong Bayan. 


d. Ang subkomite para sa depensa amo ang magadumala sa 
pag-organisa sang milisya sang pumuluyo sa baryo, 
pagpabilin sang kahapsay publiko kag seguridad sa baryo, 
kag sa pagpamatok sa mga kaaway sang pumuluyo nga may 
koordinasyon sa Bagong Hukbong Bayan. 


e. Ang subkomite para sa Ikaayong Lawas amo ang 
magadumala sa katinlo sa publiko, sa hilikuton medikal sa 
baryo, kag sa pagdala sang mga nagmasakit kag pilason sa 
mga istasyon medikal ukon klinika. 

Artikulo 5. Mas mataas sa gobyerno sang pumuluyo sa baryo 
ang lokal nga gobyerno sa lebel sang munisipalidad, distrito 
kag probinsya. Hiwaton ang kumperensya sang pumuluyo sa 
mga mataas nga lebel sang lokal nga gobyerno para italana 
ang mga patakaran kag plano, palig-onon ang mga 
pagsulundan kag regulasyon nga paluntaron sa lokalidad, 
analisahon ang report sang lain-lain nga organo sang 
gobyerno, kag pili-on ang mga konseho sang pumuluyo 
pagkatapos desisyonan kon pila ang mangin katapo sini. 


Artikulo 6. Kalakip sa mga delegado sang kumperensya sang 
pumuluyo sa munisipalidad ang mga upisyal sang mga 
komiteng rebolusyonaryo sa baryo kag mga komiteng pang- 
organisa sa baryo. Kalakip sa mga delegdo sang kumperensya 
sang pumuluyo sa distrito ang mga tsirman kag pangaduha 
nga tsirman sang mga kunseho sang pumuluyo sa 
munisipalidad. Kalakip sa mga delegado sang kumperensya 
sang pumuluyo sa probinsya ang tanan ukon kadam-an sang 
mga katapo sang konseho sang pumuluyo sa distrito. 


Ang konseho sang pumuluyo nga amo mismo ang 
nagapatawag sang kumperensya ang magadesisyon kon pila 
ang mangin delegado sa kumperensya kag kon san-o ini 
hiwaton. Ang ini nga mga desisyon kinahanglan nga 
aprubahan sang mataas nga konseho sang pumuluyo. Apang 
kon sa lebel sang probinsya ang hiwaton nga kumperensya 
sang pumuluyo, kinahanglan anay pangayuon sang konseho 
sang pumuluyo sa probinsya ang aprubal sang Sentral nga 
Gobyerno sang Pumuluyo ukon sang nagatindog na nga 
organo nga nagapatuman sang sini nga katungdanan. 


Artikulo 7. Ang konseho sang pumuluyo amo ang organo 
sang gobyerno nga nagapamuno sa teritoryo nga sakop nila 
kag siya ang mangin organo nga tag-patuman diri. Ang kada 
konseho sang pumuluyo magapili halin sa mga katapo sini 
sang isa ka tsirman kag lima ka pangaduha nga tsirman para 
sa organisasyon, ekonomiya, depensa kag ikaayong lawas. 
Hiwaton ang mga plenum sang konseho kon kinahanglanon. 
Bisan man, ang tsirman kag mga pangaduha nga tsirman ang 
magatindog nga permanente nga komite sang konseho sang 
pumuluyo, kag kolektibo nga magadumala sang mga 
hilikuton sandig sa mga desisyon sang plenum sang konseho. 


Artikulo 8. Sa  kinaandan, apat ka tuig ang 
pagpangatungdanan sang komiteng rebolusyonaryo sa baryo 
ukon komiteng pang-organisa sa baryo kag konseho sang 
pumuluyo sa kada lebel. Apang pwede panubo-on ukon 
palawigon ang katungdanan kon ini ang desisyon sang 
mataas nga konseho sang pumuluyo, ukon pwede nga dulaon 
ukon ilisan ang konseho ukon komite bangud sa petisyon 
sang pumuluyo. Ang komite ukon konseho pwede 
magnominar sang tawo nga magapungko sa nabakante nga 

posisyon. Kinahanglan nga aprubahan sang mataas nga 
komite ukon konseho ang himuon nga pagnominar. 


Artikulo 9. Ang mga pungsodnon minoriya may 
kinamatarung nga mag-angkon sang otonomiya sa mga 
probinsya, distrito, munisipalidad ukon baryo nga sila ang 
nagabug-os sang mayorya. Ang otonomo nga gobyerno 
igasanto sa mga handom sang kadam-an nga pumuluyo sang 
isa ka nasyunalidad ukon mga nasyunalidad. Pero sa 
sandigan, ang otonomo nga gobyerno magasunod sa sistema 
sang gobyerno nga ginaplastar sa ini nga Ubay. Sa mga lugar 
nga ang pungsodnon minorya ang nagabug-os sa minorya, 
mag-ankon sila sang proporsyonal nga representasyon sa mga 
kumperensya kag konseho, bisan man, wala sang sablag sa ila 
mga representante nga mag-angkon sang pusisyon nga mas 
mataas pa sa pusisyon sang iban. 


Artikulo 10. Ang tanan nga organo sang gobyerno, halin sa 
lebel sa baryo tubtob sa lebel sa probinsya, pagatukuron nga 
may ubay sang mataas nga pangpulitika nga ototridad nga 
nagatindog na, kag sang may nagakaigo nga kunsiderasyon 
sa pagpabilin sang nagahiliugyon prente. 


Tsapter III. Ang Hukmanan sang Pumuluyo 


Artikulo 1. Pagatukuron sang Sentral nga Demokratikong 
Gobyerno sang Pumuluyo ang Pinakamataas nga Hukmanan 
sang Pumuluyo bilang pinakamataas nga otoridad sang 
hustisya. Pwede man nga tukuron sang Demokrtikong 
Gobyerno sang Pumuluyo ang mga ispesyal nga hukmanan 
kon ginapangayo sang ispesyal nga mga kahimtangan. 


Artikulo 2. Ang hukmanan sang pumuluyo tukuron sang 
gobyerno sang pumuluyo sa probinsya, distrito, 
munisipalidad kag baryo sa tagsa nila ka lebel. Sa gamay kag 
simple nga mga kaso, may lupon nga ginabug-os sang tatlo 
man lang ka huwes. Sa dalagku kag kumplikado nga mga 
kaso naman, ilabina kon kamatayon ang pwede nga mangin 
silot, may lupon nga bug-oson sang siyam ka huwes man 
lamang. 


Artikulo 3. Paga-obligahon sang hukmanan sang pumuluyo 
nga himuon nga detalyado ang demanda, kag imbestigahon 
sang husto ang kaso antes ini bistahon. Permi nga hibaluon 
sang hhukmanan sang pumuluyo ang bahin sang 
nagademanda kag sang akusado. Ang bahin sang 
nagademanda kag sang akusado bastante nga pamatian, kag 
may kinamatarung sila nga magkuha sang abugado kag 
magplastar sang mga testigo kag ebidensya. 


Artikulo 4. Sa kinaandan ginahiwat ang mga pagbista sa 


atubang sang publiko, kag ang sin-o man nga pumuluyo 
hilway nga maghatag sang opinyon angot sa kaso. Sa tion nga 

kinahanglanon, pangayuon sang hukmanan sang pumuluyo 
ang bulig sang ano man nga natungdan nga organo sang 
Demokratikong Gobyerno sang Pumuluyo para maghatag 
sang kaathagan sa isyu nga gina-atubang sang hukmanan. 


Artikulo 5. Ang desisyon sa kada kaso pagabotohan sang 
mga huwes. Ipaathag sang kada huwes sa mga upod niya sa 
lupon ang rason sang iya nga boto. Masami, ang kaso 
desisyonan paagi sa boto sang simple nga mayorya sang 
lupon. Bisan man, kon kamatayon ang i-silot, kinahanglan 
ang boto sang maathag nga mayorya sang duha-ka-tatlo. Ang 
tanan nga desisyon basahon kag ipaathag sang nagapamuno 
nga huwes. 


Artikulo 6. Ang desisyon sang manubo nga hukmanan sang 
pumuluyo pwede i-apelar sa mataas nga hukmanan sang 
pumuluyo. Bisan man, ang hukmanan sang pumuluyo pwede 
magbaton sang mosyon para sa rekonsiderasyon sang 
desisyon sini. Ang mga kaso nga ginadesisyonan sang 
kamatayon ototmatiko nga i-apelar sa mataas nga otoridad 
sang pangpulitika kag hudisyal sa rehiyon, kag kon posible 
otomatiko nga dalhon sa Pinakamataas nga Hukmanan sang 
Pumuluyo ukon sa nagatindog na nga organo nga 
nagapatuman sang katungdanan sini. 


IKATATLO NGA BAHIN 


ANG PUNDAMENTAL NGA MGA KINAMATARUNG 
KAG KATUNGDANAN SANG MGA PUMULUYO 


Artikulo 1. Sa atubang sang layi, ang tanan nga pumuluyo 
alalangay, kag kon amo, alalangay ang ila mga kinamatarung. 


Artikulo 2. Ang pumuluyo nga dise-otso (18) anyos ukon 
masobra pa may kinamatarung nga magboto kag mapili-an 
ano man ang iya kasarian, lahi, nasyunalidad, pangabuhi, sahi 
nga ginhalinan, pusisyon sa pangabuhi, edukasyon nga 
naabot, relihiyon, ukon kalawigon sang pagpuyo. Ang 
ginadumili-an lamang sa pagboto kag mapili-an amo ang mga 
buang kag mga tawo nga kaaway ang pagkabig sa layi. 


Artikulo 3. May kinamatarung ang mga pumuluyo nga 
gamiton ang kahilwayan sa paghambal, kahilwayan sa 
pagtukod sang asosasyon, kahilwayan sa pagpahayag, kag 
kahilwayan sa pagtililipon para mapasulong ang 
rebolusyonaryo nga kawsa sang masa nga anakbalhas. Ihatag 
sa mga pumuluyo ang mga pasilidad nga kinahanglanon para 
matamasa ang mga kahilwayan nga ini. 


Artikulo 4. May kinamatarung ang pumuluyo nga angkonon 
ang kahilwayan sa konsensya kag pagtulo-ohan. 

Artikulo 5. Indi pwede lapason ang kahilwayan sang mga 
pumuluyo nga mag-angkon sang personal nga seguridad. 
Ang sin-o man nga pumuluyo indi pwede arestuhon nga wala 
sang bastante nga basehan ligal. 


Artikulo 6. Ang puluy-an sang mga pumuuyo indi pwede 
sudlon nga wala sang pahanugot, kag ginapaseguro sang layi 
ang pagkapribado sang mga sulat. 


May kahilwayan ang mga pumuluyo nga magpuyo bisan 
diin. 


Artikulo 7. Ang mga pumuluyo may kinamatarung nga 
magpangita sang pangabuhian, magtamasa sang maayo nga 
kundisyon sa pagtrabaho kag pangabuhi, mag-angkon sang 
personal nga propyedad, kag magtipon, maggasto ukon 
mangapital sang natipon nga personal nga kwarta sandig sa 
layi. May kinamatarung man sila nga mag-angkon sang 
pahuway kag bakasyon, kag sang mga benepisyo pareho sang 
pondo para sa kaayuhan sang tanan nga seguro nga sosyal, 
pensyon sa pagretiro, kag iban pa nga pareho sini nga 
maangkon sa idalom sang Demokratikong Gobyerno sang 
Pumuluyo. lIpatuman ang rebolusyon agraryo kag 
inasyunalisa ang ekonomiya para mabag-o ang relasyon sa 
produksyon kag mahilway ang mga pwersa sa produksyon sa 
Pilipinas, kag mapaseguro sa pumuluyo nga angkunon nila 
ang mga bunga sang pag-uswag sa ekonomiya. 


Artikulo 8. Ginagarantiyahan ang kinamatarung nga mag- 
angkon sang libre nga edukasyon publiko. Ipabilin kag 
palapnagon ang mga eskwelahan kag iban pa nga institusyon 
pangkultura para mapauswag ang lawas kag panghuna-huna 
sang pumuluyo, ilabina ang kabataan. 


Artikulo 9. Sa katuyoan nga mapauswag ang pungsodnon, 
siyentipiko kag pangmasa nga kulutra atipanon kag itib-ong 
ang kahilwayan sang mga pumuluyo nga maghimo sang mga 
siyentipiko nga pagpanalawsaw, imbensyon nga teknolohikal, 
mga tuga nga literatura kag arte, kag iban pa nga aktibidad sa 
kultura. 


Artikulo 10. Alalangay ang mga kinamatarung sang 
kababaenhan kag kalalakihan sa tanan nga patag sang kabuhi 
pangpulitika, pang-ekonomiya, pangkultura, pangsosyedad 
kag pangpuluy-an. Ginaprotektahan sang layi ang kasal, ang 
pamilya kag ang mag-iloy. 


Artikulo 11. Ang mga pumuluyo may kinamatarung 
magreklamo batok sa mga otoridad nga nagalapas sa layi 
ukon nagapabaya sa katungdanan. May kinamatarung nga 
magpangayo sang danyos ang sin-o man nga nahalitan ukon 
nadulaan sang ano man bangud sa paglapas sang mga 
otoridad sa iya mga kinamatarung bilang pumuluyo. 

Artikulo 12. Dapat sundon sang mga pumuluyo ang Ubay 
nga ini kag ang tanan nga layi nga gintuga sandig diri. Dapat 
nila nga itib-ong ang disiplina sa pagtrabaho, ipabilin ang 
kahapsay publiko, kag respetuhon ang kinamatarung sang 
iban. 


Artikulo 13. Sagrado kag indi pwede nga halitan ang mga 
propyedad sang publiko. Katungdanan sang kada pumuluyo 
nga amligan kag protektahan ang mga propyedad sang 
Demokratikong Gobyerno sang Pumuluyo. 


Artikulo 14. Katungdanan sang mga pumuluyo nga 
magbayad sang buhis base sa ikasarang nila nga magbayad 
kag sandig sa layi. 


Artikulo 15. Sagrado nga katungdanan sang kada pumuluyo 
nga magserbisyo sa militar sandig sa layi, kag maghatag sang 
tanan nga pwede ihatag para sa pagdepensa sang pumuluyo 
batok sa mga dumuluong nga manugsalakay kag lokal nga 
manugpigos. 


IKA-APAT NGA BAHIN 
BANDERA, SIMBOLO KAG KAPITOLYO 
Artikulo 1. Ang pungsodnon nga bandera sang 
Demokratikong Gobyerno sang Pumuluyo amo ang bandera 
nga pula, nga may tatlo ka dalagku nga bitoon nga bulawan 


nga nagatiglawas sa Luzon, Visayas kag Mindanao. 


Artikulo 2. Ang pungsodnon nga simbolo pareho sang 
pungsodnon nga bandera. 


Artikulo 3. Italana ang kapitolyo sang Demokratiko nga 
Gobyerno sang Pumuluyo santo sa mga kahimtangan. 


/tapos/ 

